**Hardo Aasmäe** (11. veebruar 1951 Rannamõisa (praegu Rannajõe) – 29. detsember 2014 Tallinn) oli Eesti geograaf, ettevõtja ja poliitik. Hardo Aasmäe oli Eesti Rooma Klubi liige, Eesti Entsüklopeediakirjastuse peatoimetaja ning Tallinna linnapea 1990–1992.

Elulugu
-------

Hardo Aasmäe lõpetas 1969 Tallinna 20. Keskkooli  ja 1974 majandusgeograafina Tartu Riikliku Ülikooli (TRÜ) ning sai 1982 Leningradi Riiklikus Ülikoolis geograafiakandidaadi kraadi.

Ta töötas 1974–1977 Tartu Riikliku Ülikooli majandusgeograafia kateedris, 1977–1990 Eesti NSV Kergetööstuse Ministeeriumis teadustöötajana, 1989–1990 Mainori teadusdirektorina, 1992–2006 Tallinna Pedagoogikaülikoolis / Tallinna Ülikoolis dotsendina ning juhtimis- ja planeerimisnõustajana. Aastatel 1995–1996 oli ta AS-i Eesti Fosforiit nõukogu esimees. 2001. aastast oli Aasmäe Eesti Entsüklopeediakirjastuse juhatuse liige ja 2002. aastast peatoimetaja. Alates 2005. aastast oli ta OÜ Mark Invest nõukogu liige. Ta oli Eesti Entsüklopeediakirjastuse suurim aktsionär 25,6% osalusega. Eesti Entsüklopeediakirjastus lõpetas tegevuse pankroti tõttu, suure osa selle varadest omandas 2009. aastal loodud ning Aasmäe juhitud MTÜ Entsüklopeedia.

Aasmäe oli NSV Liidu rahvasaadik 1989–1991. Ta oli 9. aprillil 1989 Thbilisis toimunud meeleavalduse mahasurumise asjaolude uurimise komisjoni aseesimees.

Hardo Aasmäe oli Tallinna linnapea 1990–1992. 1991 juhtis ta Eesti NSV Riikliku Julgeoleku Komitee likvideerimist ("*Aasmäe komisjoni*").

Ta oli NLKP liige 1975–1990, Eestimaa Rahvarinde volikogu ja eestseisuse liige 1990–1991. Aasmäe oli Keskerakonna asutajaliige 1991 ning mitmel korral selle juhatuse liige. Ta oli üks Arengupartei asutajaid 1996. aastal.

Hardo Aasmäe 2013. aastal
2013. aasta kohaliku omavalitsuse volikogude valimistel oli ta Vaba Tallinna Kodaniku linnapeakandidaat.

2014. aasta Euroopa Parlamendi valimistel kandideeris ta Eesti Iseseisvuspartei nimekirjas, sai 2193 häält ega osutunud valituks.

Ta tegi aastaid raadiosaateid ja kuulus alates 1998. aastast saatesarja "Mnemoturniir" Tarkade klubisse. Kuku Raadios oli tal igapäevane saade "Raadioentsüklopeedia". Hardo Aasmäe oli Eesti Geograafia Seltsi ja MTÜ Konstantin Pätsi Muuseum liige, 2008. aastani oli ta Eesti Rooma Klubi president.

Hardo Aasmäe suri 29. detsembril 2014 Tallinnas trepilt õnnetu kukkumise tagajärjel. Maetud Tallinna Metsakalmistule.

Tunnustus
---------

* 2006 – Riigivapi III klassi teenetemärk
* 2008 – Tallinna linna teenetemärk

Viited
------

1. ↑  ERR: 167 Hardo Aasmäe
2. ↑
3. ↑  Eesti väärtpaberite keskregister (03.01.2009). "Eesti Entsüklopeediakirjastuse Aktsiaselts'i aktsiaraamat". Originaali arhiivikoopia seisuga 28.03.2012. Vaadatud 03.01.2009.
4. ↑  Askur Alas. Uskumatu sigadus entsüklopeediakirjastuses. Eesti Ekspress, 25. oktoober 2012
5. ↑  Vaba Tallinna Kodanik valis linnapeakandidaadiks Hardo Aasmäe, ERR, 7. september 2013
6. ↑

Publikatsioone
--------------

* Riigikaitse ja igapäevasus – Eesti Päevaleht, 18. juuni 2009
* Aafrika suur päev – Postimees, 7. jaanuar 2011
* Mõttetute riikide aabits, Tallinn 2015, ISBN 9789949973408
* Tähelepaneliku loodusvaatleja märkmed, Tallinn 2016, ISBN 9789949815029

Välislingid
-----------

|  |  |
| --- | --- |
|  | Pildid, videod ja helifailid Commonsis: **Hardo Aasmäe** |

|  |  |
| --- | --- |
|  | Tsitaadid Vikitsitaatides: **Hardo Aasmäe** |

* Virve Liivanõmm, Hardo Aasmäe muudaks mentaliteeti, Õpetajate Leht, 9. jaanuar 2004
* Urve Vilk, Uudishimulik kirjastaja, Äripäev, 29. mai 2008
* Priit Pullerits: Hardo Aasmäe teab hingerahu retsepti, Postimees, 30. august 2008
* Ekslinnapea: Tallinnale võiks kaaluda maakonna staatuse andmist – Tallinna Postimees, 18. veebruar 2009.
* Hardo Aasmäe – mees, kes teab kõike?, Ekspress.ee, 4. jaanuar 2010
* Aasmäe jätkab sõdimist kirjastuse pankroti vastu. Äripäev, 7. august 2011
* Hardo Aasmäe: Võsainglastest, kadakasakstest, pajuvenelastest ja Jüri Mõisast, delfi.ee, 4. veebruar 2014
* Suri poliitik ja ühiskonnategelane Hardo Aasmäe, delfi.ee, 30. detsember 2014
* Kukul külas: Hardo Aasmäe intervjuu 17. jaanuarist 1993, kordus 2. jaanuaril 2015

|  |  |  |
| --- | --- | --- |
| Eelnev**Harri Lumi** | **Tallinna linnapea**1990–1992 | Järgnev**Jaak Tamm** |